Polisie op verdagtes se spoor ná Haenertsburg-plaasaanvalArgieffoto: ER24 ŉ Soektog is tans aan die gang nadat ŉ groep aanvallers Woensdagaand ŉ man en sy vrou op ŉ plaas in die Haenertsburg-omgewing buite Tzaneen so erg aangerand het, dat die man ure later aan sy beserings beswyk het. Lt.kol. Moatshe Ngoepe, woordvoerder van die polisie, het gesê die aanval het op ŉ plaas gebeur en nie op ŉ kleinhoewe soos vroeër berig nie. Volgens Ngoepe het die aanvallers ná 22:00 by die huis op die Cheerio-plaas ingebreek en die egpaar, in hul 60’s, met onbekende voorwerpe aangerand. Die man is ook in sy been geskiet. Die aanvallers het daarna met vuurwapens op die vlug geslaan. Russel Meiring, woordvoerder van ER24, het gesê paramedici het by hul aankoms op die toneel die man in die kombuis aangetref terwyl sy vrou in die kamer gelê het. “Die man het ŉ skietwond in sy been gehad asook groot wonde en frakture wat hom in ŉ kritieke toestand gelaat het. Die vrou het geringe beserings opgedoen,” het Meiring gesê. Hy het gesê die man is op die toneel gestabiliseer voordat die egpaar na die Mediclinic Tzaneen gehaas is. Die man het egter ure ná sy aankoms by die hospitaal aan sy beserings beswyk. Ngoepe het gesê niemand is nog in hegtenis geneem nie en die polisie is steeds op die spoor van die verdagtes. Enigiemand met meer inligting oor die voorval kan ao. Andrew Ngamuni by 082 414 3031 of 015 276 6140 bel.